Ǹdzóe biá. mvɛ́d mindiŋ. Sáləmen Dávid. 2Kə́ə́gə məlɔ́, ó wog bibúg byáma, ǎ Ńtondôbə; wógó ma ǹtad. 3bíége kíŋ dzama ai miǹyón myáma, ǎ ńkūkúmá wama ai Zambá wama, wǎ mākogolan ai nyé ! 4Ǎ Ńtondôbə, kíkídígi, wawóg kíŋ dzama, kíkídígi, makoməzan ású dóe mə̌ ngayanga... ! 5O sə́ kig é Zāmbá ā wóg bə̄bə̂ bə́ mam m̀bəŋ; ńdɔ̄ fə o nə təge sɔan ai m̀bə̂ mod, 6wǎdǐŋ kīg nâ bod bə́ mvol bə́ tə́bə wa á mís. Wavíni bod bə́ ḿfugú bə́sə ǹnə́m, 7wadzâ bəkǎd miǹnǎl bə́sə ékɔ̄á. Ǹtondôbə a wóg bǒd məkǐ ai bod bə́ ásum ángōndó. 8Ḿfág wáma, ású ényie mətǐŋ dzáma, manyían á ndá dzoe ású mod edǐŋ woe, makogolan, mə lúigi ǹló ḿfág yā ḿfūfúb tə́mpɛl woe ai wɔ̌ŋ á ńnə̄m á túd. 9Ǎ Ńtondôbə, wulúgu ai ma á sósōō woe ású bətíbili báma, tóan ma nyoé zēn ósū. 10Kǒkōā ! Dzǎm yātɔbɔ ai dɔ́ ndi lâbɔbɔ ânyu dábán. Abum dábán lâsɔli bəbə̂ bə́ mam, engoŋ dzábán é nə sɔŋ yǎ é yōō á vóóŋ, oyə́m wábán wáwan bod. 11Váá bɔ məku, ǎ Zāmbá, məfəg mábán mə́ ku ai bɔ́ á sí, tsídígán bɔ́ ású étítíb bəbə̂ bə́ mǎm yā bábɔ, ású bávāŋ wa təb. 12Ébá bázu sɔbɔ ábə wa bə́ tāāg bə́ tɔ́á bə́ fono á ńnomó etɔá amú wākaman ai bɔ́. Ébá bádiŋ dzwé dóe bâfon ai wa. 13Amú wa, Ǹtondôbə, wakúb sósōō mod ǹtótōmaamaa. Wabúdī nyé ai mvam dzoe anə́ ébēn.